兵餽行
作者：李復
朝代：宋

paragraphs: 調丁團甲差民兵，一路一十五萬人。
鳴金伐鼓別旗幟，持刀带甲如官軍。
兒妻牽衣父抱哭，淚出流泉血滿身。
前去不知路遠近，刻日要渡黄河津。
人負六斗兼蓑笠，米供兩兵更自食。
高卑日槩給二升，六斗纔可供十日。
大軍夜泊須擇地，地非安行有程驛。
更遠不過三十里，或有攻圍或鏖擊。
十日未便行十程，所負一空無可索。
丁夫南運軍北行，相去愈遠不接跡。
敵聞兵侵退散隠，狡筭極深不可測。
師老凍餓無鬭心，精銳方出來戰敵。
古師遠行不裹糧，因糧於敵吾必得。
不知何人畫此計，徒困生靈甚非策。
但願身在得還家，死生向前須努力。
征人白骨浸河水，水聲嗚咽傷人耳。
來時一十五萬人，彫沒經時存者幾。
運糧懼恐乏軍興，再符差點催餽軍。
比戶追索丁口絕，縣官不敢言無人。
盡將婦妻作男子，數少更及羸老身。
尪殘病疾不堪役，室中長女將問親。
暴吏入門便驅去，脫爾恐爲官怒嗔。
紐麻纏腰袍印字，兩脛束布頭裹巾。
冥冥東西不能辨，被驅不異犬豕羣。
到官未定已催發，哭聲不出心酸辛。
負米出門時相語，妻求見夫女見父。
在家孤苦恨竛竮，軍前死生或同處。
冰雪皸瘃徧兩脚，懸淚尋親望沙漠。
將軍帳下鼓無聲，婦人在軍軍氣弱。
星使奔問來幾時，下令倉黄皆遣歸。
聞歸南欲奔漢界，中途又爲西賊窺。
悽惻自歎生意促，不見父夫不得哭。
一身去住兩茫然，欲向南歸却望北。